钦定古今图书集成/明伦汇编/氏族典/第375卷 > 《凌迪知万姓统谱》 > 董安于
## 钦定古今图书集成/明伦汇编/氏族典/第375卷 > 《凌迪知万姓统谱》 > 董安于

按《左传》定公十三年：“晋荀寅、范吉射将作乱，董安于
告赵孟曰：‘先备诸’。”赵孟不可。秋七月，范氏、中行氏伐
赵氏之宫，赵鞅奔晋阳。冬十一月，荀跞、韩不信、魏曼
多奉公以伐范氏、中行氏，荀寅、士吉射奔朝歌。十二
月，赵鞅入于绛。十四年，梁婴父恶董安于，谓知文子
曰：“不杀安于，使终为政于赵氏，赵氏必得晋国。”盍以
其先发难也，讨于赵氏。文子使告于赵孟曰：“范、中行
氏虽信为乱，安于则发之，是安于与谋乱也。晋国有
命，始祸者死，二子既伏其罪矣，敢以告。”赵孟患之，安
于曰：“我死而晋国宁，赵氏定，将焉用生？”乃缢而死。赵
孟尸诸市，而告于知氏曰：“主命戮罪人，安于既伏其
罪矣，敢以告。”知伯从赵孟盟，而后赵氏定祀，安于于
庙。